คลังเร่งเบิกจ่าย ปลุกจีดีพีปลายปี
คลังผ่อนปรนเกณฑ์เบิกจ่ายกระตุ้นเศรษฐกิจปลายปี เล็งโครงการไม่เกิน 10 ล้าน ให้ทำสัญญาจัดซื้อภายในปีนี้
19 ส.ค. 2559

คลังผ่อนปรนเกณฑ์เบิกจ่ายกระตุ้นเศรษฐกิจปลายปี เล็งโครงการไม่เกิน 10 ล้าน ให้ทำสัญญาจัดซื้อภายในปีนี้
นายวิสุทธิ์ ศรีสุพรรณ รมช.คลัง เปิดเผยว่า คลังได้ผ่อนผันการเบิกจ่ายงบประมาณปี 2560 ที่จะเริ่มใช้ 1 ต.ค. 2559 โดยโครงการมูลค่าไม่เกิน 5 แสนบาท ให้ใช้วิธีการตกลงราคา โครงการมูลค่า 5 แสนบาท ไม่เกิน 2 ล้านบาท ให้ใช้วิธีสอบราคา และโครงการมูลค่าตั้งแต่ 2 ล้านบาทขึ้นไป ให้ใช้วิธีอี-บิดดิ้ง หรือ อี-มาร์เก็ต แล้วแต่กรณี
นอกจากนี้ สำนักงบประมาณอยู่ระหว่างการพิจารณาโครงการเบิกจ่ายที่มูลค่าไม่เกิน 10 ล้านบาท ให้ทำสัญญาจัดซื้อจัดจ้างให้ได้ภายในสิ้นปีนี้ หรือไตรมาสแรกของปีงบประมาณ 2560 เพื่อให้มีเม็ดเงินเข้าสู่ระบบเศรษฐกิจหรือจีดีพีปลายปีเพิ่มขึ้น 
ทั้งนี้ ยอดการเบิกจ่ายงบลงทุนปีงบประมาณ 2559 มีการทำสัญญาผูกพันแล้ว 80% ถือว่าดี หลายโครงการอยู่ระหว่างการทยอยเบิกจ่าย ช่วยขับเคลื่อนเศรษฐกิจ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยปีนี้จะโต 3.3% แม้ว่าการส่งออกจะติดลบ แต่ตัวเลขเศรษฐกิจด้านอื่นๆ ปรับตัวดีขึ้น เช่น การใช้จ่ายภาครัฐ การบริโภคภาคเอกชน สะท้อนจากการจัดเก็บภาษีมูลค่าเพิ่ม (แวต) ที่ขยายตัว ขณะที่การเก็บรายได้ในช่วง 10 เดือน ของปีงบประมาณ 2559 โต 9.1 หมื่นล้านบาท เทียบกับเดือนก่อนหน้า ส่วนหนึ่งมากจากรายได้พิเศษการประมูลคลื่นโทรศัพท์ 4จี ประมาณ 8,000 ล้านบาท
“แม้ว่ากรมภาษีเก็บได้ต่ำกว่าเป้าหมาย เพราะอยู่ระหว่างการปรับฐานและเพิ่มประสิทธิภาพการเก็บภาษี แต่มาตรการทั้งหมดจะส่งผลดีในปีงบประมาณ 2560” นายกฤษฎา กล่าว